山居作報書竟夜有感戲成
作者：岳珂
朝代：宋

paragraphs: 山居踰五旬，正以厭煩故。
誰持故人書，剝啄扣我戶。
奩篚旅庭砌，缾罌列桯廡。
啟緘讀風簷，盈幅字如縷。
頗欲從簡易，人事正如許。
厚意來遠方，殷勤不容阻。
還欲混俗塵，又覺初志誤。
筆研久荒穢，肩腕仍旅拒。
沈沈青燈夜，窗牖打風雨。
聊激懶惰心，小出啽囈語。
霜㕙比鉛觚，玉蟲剔釵股。
隃麋方弄墨，擘繭更伸楮。
始焉據几案，敏捷疑得趣。
倏爾懷交情，恍惚接良晤。
緘題甫一二，手熟漸四五。
溪毛簡精粗，報貺祝豐窶。
札胥謹印蠟，僕隸治筐筥。
但知役羣動，不覺向五鼓。
作勞耳屢鳴，倦寫目如瞀。
低頭觸屏風，入鼻飲辛霧。
欠伸忽三喟，靜念起百慮。
吾生何太勞，窮處尚弗恕。
仕皆係窮達，世豈忘喜怒。
人以情見憐，我獨影相顧。
謙勤福所基，傲放人共惡。
當年衆楚咻，詎止雙蛾妬。
生雖有遠志，願豈惜遐舉。
偶因囿形質，莫與插翎羽。
徒誇九垓期，姑了一夕苦。
嗟哉且努力，掣肘無單父。